[{"text_idx": "#000000", "text": "Rydyn ni bob amser yn argymell cymryd gwersi proffesiynol gyda Hyfforddwr Gyrru a Gymeradwywyd (ADI) ochr yn ochr ag unrhyw ymarfer preifat y byddwch yn ei wneud."}, {"text_idx": "#000002", "text": "Bydd nifer y gwersi sy\u2019n angenrheidiol yn amrywio, ond mae o leiaf 50 awr o hyfforddiant proffesiynol yn ganllaw da."}, {"text_idx": "#000003", "text": "Yn ystod eich gwersi gydag ADI, efallai y cewch gyfle i yrru ar y draffordd. Yn y sesiynau hyn byddwch yn dysgu sut i ymuno a\u0302\u2019r draffordd ac ymadael a\u0302 hi, goddiweddyd a defnyddio lonydd yn gywir, ymarfer gyrru ar fwy o gyflymder, deall arwyddion traffig y draffordd a gwella\u2019ch hyder wrth yrru ar ffyrdd sydd a\u0302 therfyn cyflymder uwch. Nid yw gwersi ar y draffordd yn orfodol ac nid yw gyrru ar y draffordd yn rhan o\u2019r prawf gyrru ymarferol ar hyn o bryd."}, {"text_idx": "#000004", "text": "Cofiwch: Chaiff rhieni neu yrwyr eraill sy\u2019n goruchwylio dysgwyr ddim mynd a\u0302 dysgwyr ar draffordd wrth ymarfer yn breifat. Dim ond mewn gwersi proffesiynol gyda Hyfforddwr Gyrru a Gymeradwywyd y gall hyn gael ei wneud."}, {"text_idx": "#000005", "text": "Hyfforddwr Gyrru a Gymeradwywyd yw ADI. Dim ond ADIs, neu ADIs dan hyfforddiant, sy\u2019n cael codi ta\u0302l am wersi gyrru. Mae\u2019n anghyfreithlon i unrhyw un arall godi arian am ddysgu rhywun i yrru."}, {"text_idx": "#000006", "text": "Rhaid iddyn nhw gyrraedd safonau uchel penodol o ran hyfforddi, sef safonau sy\u2019n cael eu gosod a\u2019u monitro gan yr Asiantaeth Safonau Gyrwyr a Cherbydau (DVSA)."}, {"text_idx": "#000007", "text": "Bydd Hyfforddwyr Gyrru a Gymeradwywyd yn dangos tystysgrif ADI werdd ar ffenestr flaen y cerbyd yn ystod gwersi. Bydd gan rai dystysgrif binc sy\u2019n dangos eu bod yn hyfforddwr dan hyfforddiant, ac yn ennill profiad o ddysgu cyn pasio\u2019r arholiad i hyfforddwyr. Pan fyddwch yn archebu gwersi gyrru, peidiwch a\u0302 bod ofn gofyn a oes gan eich hyfforddwr gymwysterau llawn ADI."}, {"text_idx": "#000009", "text": "Mae ADIs sydd wedi ennill gradd A wedi cyrraedd safon hyfforddi uchel drwyddi draw."}, {"text_idx": "#000011", "text": "Cymerwch gar yr ADI i ystyriaeth hefyd; efallai y bydd yn well gennych un sydd o faint a phw\u0302er tebyg i\u2019r car rydych chi\u2019n bwriadu ei ddefnyddio i ymarfer yn breifat ac yn sicr fe ddylai fod a\u0302\u2019r un math o gerau \u2013 i\u2019w gweithio a\u0302 llaw neu\u2019n awtomatig."}, {"text_idx": "#000013", "text": "Cofiwch: Os bydd dysgwr yn pasio\u2019i brawf gyrru mewn car awtomatig, dim ond i yrru car awtomatig y caiff ei drwyddedu. I ennill trwydded i yrru car sydd a\u0302 geriau llaw, byddai\u2019n rhaid iddo sefyll y prawf ymarferol eto mewn car sydd a\u0302 geriau llaw."}]